อิทธิพลของคุณภาพชีวิตการทำงาน และความผูกพันต่อองค์การที่มีผลต่อภาวะหมดไฟ ในการทำงานของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9
Authors: เครือคำ ศุภชัย , สวัสดิ์ไธสง สัญญาศรณ์ , ร่มเย็น ละมัย 
Published: May 2024

ภูมิหลังและวัตถุประสงค์: การทำงานของบุคคลนั้น ไม่ว่าจะเป็นงานลักษณะใดมีผลตอบแทนเช่นใด หรือใช้ความรู้ความสามารถและความรับผิดชอบที่แตกต่างกันอย่างไร ต่างก็มีความเครียดจากการทำงาน ซึ่งความเครียดนั้น หากมีการสะสมไว้ในระยะเวลาที่ยาวนานและไม่ได้รับการแก้ไข อาจนำมาซึ่งภาวะหมดไฟในการทำงาน (Burnout) ดังนั้นการวิจัยครั้งนี้เป็นการวิจัยเชิงปริมาณโดยใช้วิธีการสำรวจ โดยมีวัตถุประสงค์เพื่อ (1) ศึกษาระดับคุณภาพชีวิตการทำงาน ความผูกพันต่อองค์การและภาวะหมดไฟในการทำงานของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9 (2) ศึกษาอิทธิพลของคุณภาพชีวิตการทำงานที่ส่งผลต่อภาวะหมดไฟในการทำงานของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9 (3) ศึกษาอิทธิพลของคุณภาพชีวิตการทำงานที่ส่งผลต่อความผูกพันต่อองค์การของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9 (4) ศึกษาอิทธิพลของความผูกพันต่อองค์การที่ส่งผลต่อภาวะหมดไฟในการทำงานของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9
ระเบียบวิธีการวิจัย: กลุ่มตัวอย่าง ได้แก่ บุคลากรของสำนักงานจัดรูปที่ดิน และจัดระบบน้ำเพื่อเกษตรกรรมที่ 9 จำนวน 171 คน ใช้วิธีการสุ่มตัวอย่างแบบชั้นภูมิ โดยใช้แบบสอบถามเป็นเครื่องมือ ในการเก็บรวบรวมข้อมูล สถิติที่ใช้ในการวิเคราะห์ข้อมูล ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน และการวิเคราะห์การถดถอยพหุคูณ
ผลการวิจัย: (1) คุณภาพชีวิตการทำงานของบุคลากรสำนักงานจัดรูปที่ดินและจัดระบบน้ำเพื่อเกษตรกรรมที่ 9 โดยภาพรวมอยู่ในระดับมาก ความผูกพันต่อองค์การของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9 โดยภาพรวมอยู่ในระดับมาก ภาวะหมดไฟในการทำงานของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9 โดยภาพรวมอยู่ในระดับน้อย ตัวแปรคุณภาพชีวิตการทำงานสามารถร่วมกันทำนายภาวะหมดไฟในการทำงานของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9 ได้ร้อยละ 37.90 (R2Adj=.379) เมื่อพิจารณาองค์ประกอบย่อยของตัวแปรคุณภาพชีวิตการทำงาน พบว่า การได้รับการยอมรับจากเพื่อนร่วมงาน (β=-.437) และค่าตอบแทนที่เพียงพอและยุติธรรม (β=-.407) มีอิทธิพลทางลบต่อภาวะหมดไฟในการทำงาน ส่วนโอกาสความก้าวหน้าและพัฒนาความสามารถ (β=.363) และความสมดุลระหว่างภาระงานกับชีวิตส่วนตัว (β=.265) มีอิทธิพลทางบวกต่อภาวะหมดไฟในการทำงาน (3) ตัวแปรคุณภาพชีวิตการทำงาน สามารถร่วมกันทำนายความผูกพันต่อองค์การของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9 ได้ร้อยละ 82.80 (R2Adj=.828) เมื่อพิจารณาองค์ประกอบย่อยของตัวแปรคุณภาพชีวิตการทำงาน พบว่า ตัวแปรที่มีค่าสัมประสิทธิ์การถดถอยสูงที่สุด ได้แก่ ด้านสิทธิส่วนบุคคลในสถานที่ทำงาน (β=.414) รองลงมาคือ ด้านความก้าวหน้าและความมั่นคงในงาน (β=.400) ด้านความเป็นประโยชน์ต่อสังคม (β=.255) ด้านสภาพแวดล้อมการทำงานที่สะดวกและปลอดภัย (β=.141) และด้านค่าตอบแทนที่เพียงพอและยุติธรรม (β=.127) (4) ตัวแปรความผูกพันต่อองค์การ สามารถทำนายภาวะหมดไฟในการทำงานของบุคลากรสำนักงานจัดรูปที่ดิน และจัดระบบน้ำเพื่อเกษตรกรรมที่ 9 ได้ร้อยละ 25.80 (R2Adj=.258) เมื่อพิจารณาองค์ประกอบย่อยของตัวแปรความผูกพันต่อองค์การ พบว่า ตัวแปรที่มีค่าสัมประสิทธิ์การถดถอยสูงที่สุด ได้แก่ ด้านความปรารถนาอย่างแรงกล้าที่จะคงไว้ซึ่งความเป็นสมาชิกภาพขององค์กร (β=-.486) ยกเว้นด้านความเชื่อมั่นอย่างแรงกล้าและการยอมรับเป้าหมายและค่านิยมขององค์กร และด้านความเต็มใจที่จะทุ่มเทความพยายามอย่างมากเพื่อประโยชน์ขององค์กร
สรุปผล: การศึกษานี้เน้นย้ำถึงความสำคัญของระดับความเหนื่อยหน่ายของพนักงานที่ได้รับอิทธิพลจากคุณภาพชีวิตการทำงานและความมุ่งมั่นขององค์กร องค์กรสามารถปรับปรุงความเป็นอยู่ที่ดีของพนักงานและลดอันตรายจากความเหนื่อยหน่ายโดยให้ความสำคัญกับองค์ประกอบต่างๆ เช่น โอกาสในการเลื่อนตำแหน่ง ค่าตอบแทนที่ยุติธรรม และวัฒนธรรมการทำงานและสภาพแวดล้อมที่สนับสนุน ผลลัพธ์เหล่านี้เน้นย้ำถึงความสำคัญของการดำเนินการป้องกันเพื่อจัดการกับตัวแปรในที่ทำงานที่นำไปสู่ความเหนื่อยหน่าย ซึ่งในที่สุดจะส่งเสริมพนักงานที่แข็งแกร่งและมีประสิทธิภาพมากขึ้น